**5.9 ASEPTINEN TOIMINTA PIENTOIMENPITEISSÄ LEIKKAUSSALIN ULKOPUOLELLA**

Tämä ohje koskee invasiivisia (elimistön sisälle ulottuvia) toimenpiteitä.

Toimenpidetiloissa vältetään tarpeetonta asiointia toimenpiteen aikana. Toimenpidehuoneeseen varataan vain tarvittava välineistö.

|  |  |
| --- | --- |
| **Käsihygienia**  **Käsien desinfektio** **alkoholihuuhteella** | Kädet pestään vedellä ja nestesaippualla työpäivän alkaessa, wc-käynnin jälkeen ja aina kun ne ovat likaiset.  Käytä käsihuuhdetta:   * Ennen kuin kosketat potilasta * Ennen aseptista toimenpidettä * Eritteiden käsittelyn jälkeen * Potilaaseen koskettamisen jälkeen * Potilaan lähiympäristöön koskettamisen jälkeen * Ennen suojainten pukemista ja niiden riisumisen jälkeen   Alkoholihuuhdetta (3-5 ml) hierotaan huolellisesti kuiviin käsiin, erityisesti sormenpäihin, peukaloihin ja kämmeniin, kunnes kädet ovat täysin kuivat. |
| **Kirurginen käsien desinfektio** | Alkoholihuuhdetta hierotaan kuiviin käsiin ja käsivarsiin aina kyynärtaipeisiin asti.  Ota huuhdetta toistuvasti 7-9 kertaa niin, että kädet pysyvät kosteina 3 minuutin desinfektiohieronnan ajan.  Viimeisellä kerralla desinfioi erityisesti ranteet, kämmenet, sormienvälit ja sormenpäät. **Käsien tulee olla täysin kuivat ennen steriilien leikkauskäsineiden pukemista.** |
| **Suojaimet** | Hiussuojaimen tulee peittää kaikki hiukset. Mahdollinen parta peitetään suu-nenäsuojuksella ja kypärämallisella leikkauspäähineellä.  Kirurgista suu-nenäsuojusta käytetään steriilille alueelle kohdistuvissa toimenpiteissä.  Kirurginen suu-nenäsuojain on kertakäyttöinen ja toimenpidekohtainen. Käytön aikana vältä suojaimen turhaa koskettelua ja poista se kasvoilta tarttumalla kiinnitysnauhoihin/korvalenkkeihin. Käytön jälkeen suojain laitetaan välittömästi roskiin.  Steriiliä leikkaustakkia ja steriilejä leikkauskäsineitä käyttävät steriilillä alueella työskentelevät henkilöt. |
| **Steriilin toimenpidepöydän valmistelu** | Instrumenttipöytä puhdistetaan desinfektioaineella. Pöytä peitetään steriilillä suojaliinalla, joka peittää myös pöydän reunat ja osin pöydän jalat. Ennen steriilien pakkausten avaamista tarkistetaan niiden eheys, värimuutokset, steriiliys ja viimeinen käyttöpäivä.  Avustava hoitaja avaa steriilit tarvikkeet toimenpidelääkärille tai -hoitajalle. Jos hoitaja on yksin valmistelemassa steriiliä pöytää, otetaan steriilit tarvikkeet ja pieninstrumentit pakkauksista steriilillä pihdillä.  Instrumentteja ja tarvikkeita ei pudoteta tai heitetä suojapakkauksista pöydälle. Steriilin pöydän päälle tai sen yli ei kurkoteta. Jos steriili instrumenttipöytä joudutaan valmistelemaan etukäteen, se peitetään riittävän isolla steriilillä suojaliinalla. Mikrobikontaminaation välttämiseksi, pöytiä ei tehdä käyttökuntoon edellisenä päivänä. |
| **Toimenpidealueen valmistelu**  **Ihon desinfektio** | Varataan tarvittavat välineet:   * Tehdaspuhdas pesusetti tai pesutaitokset ja liuoskuppi/kaarimalja * Tehdaspuhtaat suojakäsineet * Desinfektioaine: * A12t Dilutus 80% etanoli. * Klooriheksidiini(2%)-isopropyylialkoholi(70%)-pesuvarsi (ChloraPrep)   Huom! Käyttö vain sovituissa toimenpiteissä.   * Steriili keittosuolaliuos NaCl 0,9 % tai Steriili aqua limakalvoille * Tarvittaessa kosteussuojaksi nesteitä läpäisemätön liina tai muovi   Ihokarvoja ei tarvitse rutiininomaisesti poistaa toimenpidealueelta. Mikäli ne poistetaan, se tehdään juuri ennen toimenpidettä. Ihokarvat poistetaan atraumaattisella menetelmällä ihoa vaurioittamatta, joko saksilla tai sähkökäyttöisellä leikkurilla, jossa on kertakäyttöinen terä.   * Puhtaisiin desinfioituihin käsiin puetaan tehdaspuhtaat suojakäsineet. Desinfektiossa edetään aseptisen työjärjestyksen mukaisesti, puhtaasta likaiseen (likaisia alueita kainalot, nivustaipeet, genitaalialue). * Huomioi, että suojakäsineet eivät kosketa desinfioitavaa aluetta pesun aikana * Desinfektiossa edetään nesteen valumissuunnassa ylhäältä alaspäin tai leikkausviillosta keskeltä sivuille * Desinfioidaan pesualue riittävän laajasti yhdensuuntaisin vedoin * Pesutaitokset vaihdetaan aina pesukertojen välillä * Desinfektio toistetaan kaksi-kolme kertaa desinfektioaluetta pienentäen. Viimeisenä pisto tai leikkausviillon alue * Desinfektioaineen annetaan kuivua iholla ennen steriilien liinojen kiinnittämistä ja toimenpiteen aloittamista * Desinfioi kädet suojakäsineiden riisumisen jälkeen * Huom! ChloraPrep- pesuvarren käyttöohjeet poikkeavat edelläolevista ohjeista |
| **Siivous** | Välisiivous: Täydet jäte- ja pyykkisäkit poistetaan. Eritetahrat pyhitään eritetahradesinfektion mukaisesti. Siivouksessa puhdistetaan toimenpidetaso ja sen välitön ympäristö, kosketuspinnat sekä toimenpiteen aikana käytetyt laitteet ja koneet. Lattia pyyhitään tarvittaessa.  Päivän lopuksi tila siivotaan normaalin loppusiivouksen mukaisesti. |